SJ tar til sommeren over Nordlandsbanen etter Vy (tidligere NSB) og sørger ifølge regjeringen for en besparelse på 5 milliarder kroner de neste ti åra. Vinnerbudet til SJ gir en besparelse på 80 prosent i forhold til prisen på å drifte Nordlandsbanen i dag.

Men i anbudet la ikke regjeringen inn krav om virksomhetsoverdragelse fra Vy til SJ for de 23 renholderne som i årevis har sørget for at togene er innbydende på den 726 km lange strekningen fra Trondheim til Bodø.

Skru På Lyd Error Error STRØMPROBLEMER: - Det er full stans i trafikken mellom Skøyen og Lysaker på grunn av strømproblemer. Som følge vil det bli både forsinkelser og innstillinger, sier Liv Tone Otterholt, pressevakt i Bane Nor, til Dagbladet. Video: Tipser Vis mer

Sparken etter 40 år

Dermed fikk samtlige sparken på nyåret, seks måneder før SJ tar over.

- Dette er helt tragisk. Jeg synes det er merkelig at det er de lavtlønte det skal spares på i dag. Man skulle nesten tro det er vi lavtlønte som velter et firma økonomisk, sier leder Wenche Bye av Klargjøringpersonalets Fagforening.

Wenche Bye er 57 år og begynte å jobbe i daværende NSB for 40 år siden. Det har vært tøft å få sparken fra det hun var overbevist om var en trygg jobb i en statlig bedrift.

- Det handler om framtida, lønn og pensjon. Dette er kjempetøft for folk. Det er helt uholdbart at de har lov til å gjøre noe sånt, sier Bye, som reagerer sterkt på at ikke regjeringen la inn en klausul om at anbudsvinneren måtte ta over de renholdsansatte.

- En skam

SJ har foreløpig ikke bestemt seg for hvem som skal stå for renholdet når de tar over driften. Det som kan redde jobben til Wenche og de andre renholderne, er hvis SJ velger dem som leverandør.

KRITISK: SV-leder Audun Lysbakken har tidligere foreslått at det må være krav om virksomhetsovertakelse i anbudene - men er blitt stemt ned. Foto: Christian Roth Christensen / Dagbladet Vis mer

- Vi har aldri tidligere vært anbudsutsatt. Vi har vært et renholdsselskap i NSB-systemet og har ikke andre bein å stå på. Vi har bare vasket tog. Det er helt forferdelig hva dette gjør med folk, sier Bye.

SV-leder Audun Lysbakken minner om at jernbanereformen, der staten har stykket opp NSB, har gitt en økning på direktører fra 11 til 49 - alle med millionlønn.

- Behandlingen av renholderne i jernbanen er en skam. Det er et godt og uhyre trist bilde på Forskjells-Norge og den meningsløse jernbanereformen som regjeringen har laget. Direktørsjiktet skummer fløten, mens trofaste renholdere betaler prisen, sier Lysbakken.

Utfordrer Hareide

SV-lederen har to klare oppfordringer til nyslått samferdselsminister Knut Arild Hareide (KrF):

- For det første må han si tydelig fra hva han mener om situasjonen til renholderne. Videre er det mange jernbanestrekninger som ennå ikke er lagt ut på anbud, der kan man fortsatt legge inn krav om virksomhetsovertakelse så ikke renholderne mister jobben, sier Lysbakken.

- Staten sparer milliardbeløp på konkurranseutsettingen. Trenger ikke også du disse pengene for å investere i jernbanen framover?

- Regnestykkene fra regjeringen er syltynne. Årsaken til at man kan drive billigere framover er at man endelig begynner å høste fruktene av moderniseringen som har foregått de siste 15 åra. Jeg tror ingenting på at flere selskaper og flere direktører gir en mer effektiv jernbane, sier Lysbakken.